《答吴与几二首》
宋代·李复

人心如惊飚，飘忽无定时。
默与身为雠，昼夜万里驰。
兀兀形未身，茫茫神先疲。
所丧甚丘山，所得微稗稊。
日月不相饶，矧可自伤夷。
志憯剧镘锄，欲问孰能知。
种苗须善本，本善苗必滋。
养生须养心，心怡气不衰。
学问自可求，予言岂汝欺。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。